གླིང་སྒྲུང་གཅེས་བཏུས་ཁ་ཆེ་གཡུ་རྫོང་ཞེས་པ་འདི་ལེགས་སྒྲིག་བྱེད་སྐབས་གཙོ་བོ་བོད་ལྗོངས་མི་རིགས་དཔེ་སྐྲུན་ཁང་ནས་པར་དུ་བསྐྲུན་པའི་ཁ་ཆེ་གཡུ་རྫོང་དང་མཚོ་སྔོན་མི་རིགས་དཔེ་སྐྲུན་ཁང་ནས་པར་སྐྲུན་གནང་བའི་གླིང་གི་བྲོ་ར་ཡིད་འཕྲོག་པད་དཀར་ཕྲེང་མཛེས་ཀྱི་ནང་གསེས་ལྷོ་ཨ་བསེ་ཁྲབ་རྫོང་གཉིས་རྨང་གཞིར་བཟུང་བ་དང་གཞན་མཚོ་སྔོན་ཞིང་ཆེན་གྱི་སྒྲུང་པ་སྐད་གྲགས་ཅན་ཚེ་རིང་དབང་འདུས་མཆོག་ལ་བཀའ་འདྲི་ཡང་ཡང་བྱས་ནས་ལེགས་པར་བསྒྲིགས་པ་ལགས་མོད།འོན་ཀྱང་བོད་ལྗོངས་མི་རིགས་དཔེ་སྐྲུན་ཁང་གིས་པར་སྐྲུན་གནང་བའིཁ་ཆེ་གཡུ་རྫོང་ནི་ལེའུ་བཀར་མེད་པ་དང་ཡིག་ནོར་དང་ཕལ་སྐད་མི་གོ་བ་དང་མི་བདེ་བ་མང་བ།གླིང་སྒྲུང་གཅེས་བཏུས་ཀྱི་རྩ་དོན་དང་ཚད་གཞི་དག་ལ་མི་མཐུན་པའང་མཆིས་པས་ལེགས་སྒྲིག་མཁན་ལ་དཀའ་ཁག་མི་ཉུང་བ་བཟོས་པ་དང་།སྒྲུང་དཔེ་དེའི་ནང་དུ་དྲང་ལྡོག་ཕྱོགས་ཀྱི་མི་གསོན་པ་དང་འཆི་བ་སོགས་སྒྲུང་ཁག་སྔོན་མ་རྣམས་དང་འགལ་བ་བྱུང་བའང་ཡོད་ཅིང་།མཚམས་མཚམས་སུ་ནང་དོན་ཡང་གོ་ལྡོག་བྱུང་ཡོད་པ།སྒྲུང་ཁག་འདི་དང་ལྷོ་ཨ་བསེ་ཁྲབ་རྫོང་གཉིས་མཐུད་དེ་བསྒྲིགས་ན་ནང་དོན་གྱི་ཆ་དང་མི་སྣའི་ཆ་གཏམ་རྒྱུད་བྱུང་བའི་དུས་རབས་ཀྱི་ཆ་སོགས་ལ་འགལ་བ་ཅུང་ཟད་རེ་ཡོད་པ་བཅས་ཡིན་ཡང་།ཆེ་ཕྱོགས་སུ་གནད་དོན་མང་པོ་མེད་པས་ངེད་ཅག་གིས་དཀའ་ཚེགས་ལ་མ་འཛེམས་པར་ཡང་ཡང་བསམ་གཞིག་དང་ཞིབ་བསྡུར་དག་བཅོས་བགྱིས་ཏེ་ཀློག་པ་པོ་རྣམས་ཀྱི་སྤྱན་ལམ་དུ་ཕུལ་བ་ལགས་སོ།།